Die doel van die Ontwikkelingsprogram vir Produsente is om proefpersele te ontwikkel en te bestuur waar produsente blootgestel kan word aan die voordele van korrekte grondvoorbereiding, kunsmistoediening, kultivar keuse, onkruid-en plaagbeheer en oes.
Die personeel in die program, koördineer die ontwikkeling van hierdie proewe met ander rolspelers in die industrie - die kontrakteur, die saadmaatskappye, die kunsmismaatskappye en die agro-chemiese maatskappye - sodat produsente blootgestel kan word aan die bes moontlike produksie-inligting en -tegnieke.
Sodra die persele vir die demonstrasie proewe ontwikkel is, is dit baie belangrik dat die ontwikkelende produsente in daardie area blootgestel word aan al die aspekte van aanplant en versorging van die gewasse wat op hierdie persele geplant moet word. Die boeredae bied 'n geleentheid vir die produsente om bymekaar te kom met ander produsente, maatskappye wat insette voorsien en alle ander rolspelers in die industrie wat uitgenooi is om deel van hierdie dae te wees - produsente bekom baie inligting en blootstelling gedurende hierdie samekomste.
Lawrence Luthango (wat sedert Mei 2008 werk) in die Oos-Kaap het 4 kleiner boeredae gehou.
Ons probeer in ons program om verskillende rolspelers in die landbou industrie te betrek en in te sluit by die ontwikkeling van produsente - elkeen het 'n spesifieke rol in sy eie veld te speel. Koördinasie is belangrik vir konstante en volhoubare vordering.